b'\n_START_ARTICLE_\nEvkaliptusovo olje\n_START_SECTION_\nTipi in proizvodnja\n_START_PARAGRAPH_\nNa trgu je evkaliptusovo olje razvr\xc5\xa1\xc4\x8deno v tri tipe glede na sestavo in kon\xc4\x8dno uporabo: medicinski, parfumerijski in industrijski tip. Najbolj raz\xc5\xa1irjeno je evkaliptusovo olje, ki ima ve\xc4\x8d kot 70% cineola. Cineol je brezbarvna teko\xc4\x8dina (ki porumeni s staranjem), s prodirajo\xc4\x8dim, kafri\xc4\x8dnim, lesno-sladkim vonjem._NEWLINE_Ljudska republika Kitajska proizvede pribli\xc5\xbeno 70% olja na svetovnem trgu, vendar ga ve\xc4\x8dina izhaja iz frakcij kafrinega olja, torej to ni pravo evkaliptusovo olje. Pomembne proizvajalke pravega evkaliptusovega olja so Ju\xc5\xbenoafri\xc5\xa1ka republika, Portugalska, \xc5\xa0panija, Brazilija, Avstralija, \xc4\x8cile in Svazija._NEWLINE_V svetovni proizvodnji dominira Eucalyptus globulus, \xc4\x8deprav imata Eucalyptus kochii in Eucalyptus polybractea najve\xc4\x8djo vsebnost cineola (80-95%). Po Britanski farmakopeji mora eteri\xc4\x8dno olje vsebovati najmanj 70% cineola. Lahko pa pridobimo eteri\xc4\x8dno olje tudi iz drugih vrst evkaliptusa z ni\xc5\xbejo vsebnostjo cineola, vendar moramo z destilacijo z vodno paro in \xc4\x8di\xc5\xa1\xc4\x8denjem dose\xc4\x8di zahtevano vsebnost le-tega. Svetovna letna proizvodnja evkaliptusovega olja zna\xc5\xa1a 3000 ton._NEWLINE_Rastline iz rodu Eucalyptus proizvajajo tudi olja, ki ne vsebujejo cineola, pa\xc4\x8d pa vsebujejo piperiton, felandren, citral, metilcinamat in geranilacetat.\n_START_SECTION_\nZdravilo in antiseptik\n_START_PARAGRAPH_\nEteri\xc4\x8dno olje s cineolom se uporablja kot sestavina farmacevtskih pripravkov za laj\xc5\xa1anje simptomov gripe in prehlada, v dra\xc5\xbeejih za laj\xc5\xa1anje ka\xc5\xa1lja, v pastilah, mazilih in inhalantih. Evkaliptusovo olje deluje protimikrobno v respiratornem traktu. Inhaliranje hlapov eteri\xc4\x8dnega olja deluje kot dekongestiv pri zdravljenju bronhitisa. Cineol deluje na protivnetne citokine in tako regulira hipersekrecijo sluzi v dihalnih poteh in astmo. Evkaliptusovo olje tudi stimulira imunski sistem z vplivanjem na fagocitirajo\xc4\x8de lastnosti makrofagov._NEWLINE_Evkaliptusovo olje deluje tudi protivnetno in analgeti\xc4\x8dno v pripravkih za dermalno uporabo._NEWLINE_Zaradi protimikrobnega delovanja se uporablja tudi v pripravkih za osebno higieno, kot so zobne paste in mila. Lahko se tudi aplicira na rano za prepre\xc4\x8devanje infekcije.\n_START_SECTION_\nRepelent in biopesticid\n_START_PARAGRAPH_\nEteri\xc4\x8dna olja z visoko vsebnostjo cineola se lahko uporabljajo kot repelent in biopesticid. Evkaliptusovo olje je po mnenju Astma Fundacije Viktorija tudi u\xc4\x8dinkovito sredstvo za uni\xc4\x8devanje pr\xc5\xa1ic.\n_START_SECTION_\nZa\xc4\x8dimba\n_START_PARAGRAPH_\nEvkaliptusovo olje se uporablja kot za\xc4\x8dimba. Uporabljajo se eteri\xc4\x8dna olja s cineolom z nizko vsebnostjo (0,002%) v razli\xc4\x8dnih izdelkih, kot je pecivo, sla\xc5\xa1\xc4\x8dice, mesni izdelki in pija\xc4\x8de. Eteri\xc4\x8dno olje deluje protimikrobno proti \xc5\xa1iroki paleti patogenih mokroorganizmov, ki se prena\xc5\xa1ajo s hrano in jo tudi kvarijo.\n_START_SECTION_\nDi\xc5\xa1ava\n_START_PARAGRAPH_\nEvkaliptusovo olje se uporablja kot sestavina v milih, detergentih, losijonih in parfumih, saj jim prida sve\xc5\xbe in \xc4\x8dist vonj.\n_START_SECTION_\nIndustrija\n_START_PARAGRAPH_\nReziskave ka\xc5\xbeejo, da olje z visoko vsebnostjo cineola (5% me\xc5\xa1anice) prepre\xc4\x8duje lo\xc4\x8ditev faz v me\xc5\xa1anici etanola in bencina. Tudi samo evkaliptusovo olje vsebuje nekaj oktana in se lahko \xc5\xbee samo po sebi uporablja kot gorivo. Zaenkrat se olja \xc5\xa1e ne proizvaja v te namene, saj so stro\xc5\xa1ki proizvodnje previsoki. Eteri\xc4\x8dno olje s felandrenom in piperitonom se je uporabljalo v rudarstvu za lo\xc4\x8ditev kovinskih sulfidov s flotacijo.\n_START_SECTION_\nVarnost in toksi\xc4\x8dnost\n_START_PARAGRAPH_\n\xc4\x8ce se evkaliptusovo olje s cineolom uporablja peroralno v majnih koli\xc4\x8dinah kot za\xc4\x8dimba ali v farmacevtskem pripravku v priporo\xc4\x8denih odmerkih, je varno za odrasle osebe. \xc4\x8cisto eteri\xc4\x8dno olje je strupeno, je pa seveda odvisno od zau\xc5\xbeite koli\xc4\x8dine. Verjetna letalna doza \xc4\x8distega evkaliptusovega olja za odraslo osebo je od 0,05mL do 0,5mL/kg telesne te\xc5\xbee. Zaradi nizke telesne te\xc5\xbee so otroci bolj dovzetni za zastrupitve. Huda zastrupitev pri otrocih se je pojavila po zau\xc5\xbeitju 4mL do 5mL evkaliptusovega olja.\n_START_SECTION_\nZgodovina\n_START_PARAGRAPH_\nAvstralski Aborigini so iz listov evkaliptusa izdelovali poparke, v katerih je bilo tudi evkaliptusovo olje. Uporabljali so jih kot tradicionalno zdravilo za zdravljenje bole\xc4\x8din, vnetja sinusov, vro\xc4\x8dine in prehladov._NEWLINE_Kirurga na\xc2\xa0\xc2\xbbFirst Fleet\xc2\xab\xc2\xa0Dennis Considen in John White, sta leta 1788 destilirala evkaliptusovo olje iz Eucalyptus piperita, ki je rasel na obalah Port Jacksona. Z njim sta zdravila obsojence in mornarje. Evkaliptusovo olje so nato ekstrahirali zgodnji priseljenci, vendar ga kar nekaj \xc4\x8dasa niso izva\xc5\xbeali._NEWLINE_Viktorijanski botanik Baron Ferdinand von Mueller, je promoviral lastnosti evkaliptusa kot dezinfektanta v\xc2\xa0\xc2\xbbvro\xc4\x8dinskih soseskah\xc2\xab\xc2\xa0in tudi vzpodbujal farmacevta iz Melbourna Josepha Bosista, naj razi\xc5\xa1\xc4\x8de tr\xc5\xbeni potencial eteri\xc4\x8dnega olja. Bosisto je nato leta 1852 blizu mesta Dandeong v Victoriji ustanovil obrat za destilacijo in ekstrahiral eteri\xc4\x8dno olje s cineolom vrste Eucalyptus radiata ter tako razvil komercialno proizvodnjo evkaliptusovega olja. Ta kemotip je tako postal generi\xc4\x8dno\xc2\xa0\xc2\xbbevkaliptusovo olje\xc2\xab. \xc5\xa0e danes obstaja blagovna znamka\xc2\xa0\xc2\xbbBosistovo evkaliptusovo olje\xc2\xab._NEWLINE_Francoski kemik F.S. Cloez je identificiral in poimenoval glavno sestavino eteri\xc4\x8dnega olja iz E. globulus \xe2\x80\x93 evkaliptol, ki je bolj znana kot cineol. Leta 1870 se je olje iz E. globulus izva\xc5\xbealo \xc5\xbee po vsem svetu in je s\xc4\x8dasoma postalo vodilno na trgu. Ostale vrste z ve\xc4\x8djo vsebnostjo cineola v eteri\xc4\x8dnem olju so se tudi destilirale, vendar v precej manj\xc5\xa1em obsegu. Evkaliptusovo olje so po letu 1880 uporabljali tudi kirurgi kot antiseptik pri operacijah._NEWLINE_Avstralska industrija evkaliptusovega olja je dosegla vrh leta 1940. Nato so po svetu za\xc4\x8deli ustanavljati nasade evkaliptusa za proizvodnjo lesa, kjer so kot stranski produkt pridobivali tudi velike koli\xc4\x8dine evkaliptusovega olja. Do leta 1950 so stro\xc5\xa1ki proizvodnje evkaliptusovega olja v Avstraliji tako narasli, da niso mogli ve\xc4\x8d konkurirati cenej\xc5\xa1im \xc5\xa1panskim in portugalskim oljem. Danes prevladujejo predvsem ne-avstralski dobavitelji evkaliptusovega olja, \xc4\x8deprav proizvaja Avstralija zelo kvalitetna eteri\xc4\x8dna olja, predvsem iz E. polybractea.'